b"\n_START_ARTICLE_\nMesura del temps a l'Antic Egipte\n_START_PARAGRAPH_\nEls egipcis van ser un dels primers pobles a dividir els dies en parts iguals, emprant per a la mesura del temps instruments com a rellotges de sol i merjets, unes plomades utilitzades pels astr\xc3\xb2noms del per\xc3\xadode.\n_START_SECTION_\nRellotges de sol\n_START_PARAGRAPH_\nMalgrat l'atribuci\xc3\xb3 d'Her\xc3\xb2dot de 430\xc2\xa0a.\xc2\xa0C. de la invenci\xc3\xb3 del rellotge de sol als babilonis, el rellotge m\xc3\xa9s antic que es coneix, fet d'esquist verd, \xc3\xa9s d'origen egipci. Despr\xc3\xa9s, van entrar en \xc3\xbas altres models de rellotges de sol en 1500\xc2\xa0a.\xc2\xa0C. El rellotge de sol dividia el dia en 10 parts, amb dues hores de crepuscle addicionals durant el mat\xc3\xad i la tarda. Constava d'una tija llarga dividida en 6 parts, i una barra elevada que projectava una ombra sobre les marques. Aquest rellotge s'orientava a l'est durant el mat\xc3\xad, mentre al migdia es girava cap a l'oest, mesurant com el sol es posava en la direcci\xc3\xb3 oposada. Els obeliscos van ser els dissenys p\xc3\xbablics m\xc3\xa9s grans de rellotges de sol; hi havia indicadors al seu voltant que marcaven unitats de temps i indicaven el mat\xc3\xad, la tarda, el solstici d'estiu, (el dia m\xc3\xa9s llarg de l'any) i el solstici d'hivern (el dia m\xc3\xa9s curt de l'any).\n_START_SECTION_\nRellotges d'aigua\n_START_PARAGRAPH_\nTamb\xc3\xa9 hi ha proves sobre l'\xc3\xbas de clepsidres a l'antic Egipte. Una de les primeres, que data d'aproximadament 1500\xc2\xa0a.\xc2\xa0C., es va trobar en la tomba del fara\xc3\xb3 Amenhotep I. La seva creaci\xc3\xb3 s'atribueix a un artes\xc3\xa0 anomenat Amenemhat. Els primers rellotges d'aigua tenien forma de bol, amb un petit forat en la part inferior: l'atuell surava sobre l'aigua i s'omplia. En el seu interior hi havia inscripcions que mesuraven el pas de les hores, marcant-ne fins i tot els intervals, quan el nivell de l'aigua les fregava. Aquests rellotges eren \xc3\xbatils per als sacerdots, ja que podien mesurar el temps amb precisi\xc3\xb3 en totes les estacions i fins i tot durant la nit, la qual cosa era molt important per determinar en quin moment havien de dur a terme cerim\xc3\xb2nies i ritus religiosos.\n_START_SECTION_\nMerjets\n_START_PARAGRAPH_\nUsant unes plomades anomenades merjets, els egipcis podien determinar l'hora durant la nit, sempre que els estels fossin visibles. Usats des d'almenys el 600\xc2\xa0a.\xc2\xa0C., dos d'aquests instruments estaven alineats amb l'Estel Polar, indicant un meridi\xc3\xa0. Observant com uns determinats estels creuaven la l\xc3\xadnia creada amb els merjets, es podia calcular amb precisi\xc3\xb3 l'hora."